Ibnu Atha'illah as-Sakandari

Syekh Ibnu Atha'illah atau Syekh Ahmad ibnu Muhammad Ibnu Atha’illah As-Sakandari (bhâsa Arab: ابن عطاء الله السكندري) (lahèr è Iskandariah (Mesir) è taon 648 H/ 1250 M, bân sèdhâ è Kairo taon 1309 M) panèka tokoh Tarèkat Syadziliyah sè aropa'aghi sala sèttong tarèkat palèng masyhur è dhunnya bân è Indonesia.

 Biografi 
Asma lengkabbhâ panèka Taj al-Din Abu'l Fadl Ahmad ibn Muhammad ibn 'Abd al-Karim ibn Atha 'illah al-Iskandari al-Syadzili, panèka tarèkat Syadziliyah. Salèrana lahèr è Iskandariah (Mesir) taon 648 H/1250 M, bân sèdhâ è Kairo taon 1309 M. Julughân Al-Iskandari otabâ As-Sakandari aruju' dâ' kottah kalahèrânna.

 Pendidikan 
Sejjhâk ghi' kènè', Ibnu ‘Atha’illah lèbur ajhâr. Salèrana nyarè èlmo dâri pan-bârâmpan syekh sacara atahap. Ghuruna sè palèng semma' panèka Abu Al-Abbas Ahmad ibnu Ali Al-Anshari Al-Mursi, morèddhâ Abu Al-Hasan Al-Syadzili, sè abangun tarèkat Al-Syadzili. Dâlem bidang fiqh, salèrana noro' bân ahli Mazhab Maliki, bân è bidang tasawuf, salèrana noro' tor dhâddhi tokoh tarèkat Al-Syadzili.

Salèrana panèka tamaso' ulama' sè produktif. Ta' korang dâri 20 karya sè toman ètolès è bidang tasawuf, tafsir, aqidah, hadits, nahwu, bân ushul fiqh. Dâri pan-bârâmpan karyana, sè palèng kasohor panèka kètab al-Hikam. Buku ka'dinto èbhut sebbhut mènangka magnum opus. Kètab jârèya ampon pan-bârâmpan kalè è ghâbâyaghi syarah. Antarana sareng Muhammad bin Ibrahim ibn Ibad ar Rundi, Syaikh Ahmad Zarruq, bânn Ahmad ibn Ajiba.https://embunfrombanjarmasin.wordpress.com/biografi-syeikh-ibnu-athailah/http://pzhgenggong.or.id/2903/biografi-syeikh-ibnu-athaillah-as-sakandari.html

 Karya bân Pèkkèrânna Syekh Ibnu 'Atha'illah 
Pan-bârâmpan kètab laènna sè ètolès panèka Al-Tanwir fi Isqath Al-Tadbir, Unwan At-Taufiq fi’dab Al-Thariq, Miftah Al-Falah bân Al-Qaul Al-Mujarrad fil Al-Ism Al-Mufrad. Sè palèng akhèr ka'dinto aèssè rèspon dâ' Syekhul Islam Ibnu Taimiyyah dâ' mas'alah tauhid.

Ibnu Atha'illah èkennal kalabân tokoh sè èkalèburri bân bhersè. Salèrana dhâddhi panodhân bânnya' orèng sè teppa'na ajhâr ajhâlân dâ' ka Allah. Salèrana dhâddhi teladan mongghu orèng-orèng ikhlas, bân imam mongghu rèng-orèng sè dhujân aberri' nasèhat.

Kètab Al-Hikam panèka karya otama Ibnu Atha’illah, sè sanget kasohor è dhunnya islam pan-bârâmpan abad, kantos samangkèn. Kètab Al-Hikam aropa'aghi tolèsan khas pèkkèranna Ibnu Atha’illah, khusussâ è dâlem tasawuf. È antarana tokoh-tokoh sufi sè laèn akadhi Al-Hallaj, Ibnu Arabi, Abu Husen An-Nuri, bân tokoh sufisme falsafi laènna, pangkat pèkkèranna Ibnu Atha’illah bennè ghun coma abentu' tasawuf falsafi sè maka'adâ' teologi. Tapè, èpadâ'aghi kalabân unsur-unsur pangamalan ibadah tor suluk, artèna antarana syari’at, tarèkat bân hakèkat èjhâlâni kalabân cara metodis. Bentu' pèkkèrânna Ibnu Atha’illah è dâlem bidang tasawuf sanget bhidhâ sareng tokoh-tokoh sufi laènna. Salèrana ngajhâri nilai tasawuf dâ' ka ma’rifat.http://www.republika.co.id/berita/dunia-islam/tasawuf/12/05/24/lmxtj1-tokoh-sufi-syekh-ibnu-athaillah-penulis-kitab-alhikam

 Kasèdhâ'ânna 
Ibnu Atha'illah sèdhâ è Kairo, Mesir. Salèrana èkobhuraghi è Bukit Mokattam.Usmani, Ahmad Rofi' (Juni 2011). Hidayat, Yadi Saeful (ed.). Dari Istana Topkapi hingga Eksotisme Masjid Al-Azhar: Menjelajah Pesona Istanbul, Kairo, Alexandria, dan Kota-Kota Lain di Turki dan Mesir. Bandung: Mizania. kaca 35. ISBN 978-602-8236-98-0.

 Sombher-sombher